Sven Hedin

Sven Hedin (født 19. februar 1865, død 26. november 1952) var en svensk opdagelsesrejsende. På tre lange ekspeditioner mellem 1893 og 1909 kortlagde han store landområder i Tibet og det øvrige Centralasien. Han skrev betydelige videnskabelige værker og rejseskildringer, bl.a. En færd gennem Asien (1898; dansk samme år), Asien, tusen mil på okända vägar (1903), Transhimalaya (1909; dansk 1911), Fra pol til pol (1911; dansk 1912), Scientific Results of a Journey in Central-Asia 1899-1902 1-4 (1904-07).

I 1902 blev Sven Hedin adlet som den sidste person i Sverige.

Hedin blev medlem af Svenska Akademien i 1913, hvor han fik Stol 6.

Hedin var meget tyskvenlig og støttede Tyskland under første verdenskrig, en støtte han fastholdt også op gennem naziperioden og under anden verdenskrig. Hans støtte til Hitler og Nazityskland har i vid udstrækning plettet hans eftermæle.
 
Hedin giftede sig aldrig og var barnløs.

Liv og rejser 

Han blev student i Uppsala 1885, cand.phil. 1888 og dr.phil. i Halle 1892.

Tidlige rejser 

Han gjorde 1885—86 en rejse fra Baku gennem Persien, som han har skildret i "Genom Persien, Mesopotamien och Kaukasien". 

I 1890 deltog han i kong Oscar 2.s sendelse til shah Nasr-ed-din, skildret i "Konung Oscar’s beskickung til schahen af Persien" (1891) og fortsatte 1890—91 sin rejse fra Teheran gennem Centralasien til Kashgar. Denne rejse har han beskrevet i "Genom Khorassan och Turkistan" (1892).

Første centralasiatiske ekspedition 

Den 16. oktober 1895 begyndte Hedin sin tredje rejse, med understøttelse af kong Oscar 2. fra Orenburg, på hvilken han undersøgte en del af det nordlige og østlige Pamir, drog derpå igennem Takla-makan-ørkenen, kortlagde floderne Kerija og Tarim, bestemte beliggenheden af Lop-nor samt undersøgte dele af Tibets højland. Han nåede Peking den 2. marts 1897 og fortsatte sin hjemrejse gennem Mongoliet og Sibirien. Denne rejse har Hedin beskrevet på dansk i "En Færd gennem Asien" (1898) samt i en svensk udgave.

Anden centralasiatiske ekspedition 

1899 tiltrådte Hedin atter i juni en lang rejse til Centralasien med den transkaspiske bane over byen Osch i Ferghana til den øvre Tarim-flod, hvis stærkt bugtede løb besejledes i en næsten tre måneders lang rejse. Efter besværlige rejser vinter og sommer med termometret svingende mellem +40°C og ÷40°C tog han til Takla Makan-ørkenen, hvori interessante udgravninger foretoges, samt til Lop-nor, hvorfra rejsen fortsattes gennem Tibet i retning af Lhasa, men kun ca. 200 km fra denne by blev Hedin, der var forklædt, standset af en betydelig styrke af tibetanere i nærheden af Tengri Nor, hvorefter han drog igennem det sydlige Tibet, mistede 2 mand og næsten alle lastdyr og nåede i december 1901 byen Leh i Ladakh ved den øvre Indusflod. Fra Leh begav Hedin sig til Indien, hvor han som vicekongen, Lord Curzon’s gæst fik en glimrende modtagelse, vendte tilbage til Leh for derfra 1. april 1902 via Kashgar og Kaspiske Hav at rejse tilbage til Stockholm den 27. juni 1902.

Tredje centralasiatiske ekspedition 
I oktober 1905 drog Hedin igen af sted via Konstantinopel, tyrkisk Armenien, Persien, Seistan og Belutshistan til Indien for herfra at begive sig til Tibet, men da den engelske regering ikke ønskede at give nogen adgang til Tibet fra Indien, benyttedes Leh som udgangspunkt. Heden brød i august 1906 op herfra med en karavane på 25 indfødte og 127 ponyer og muldyr, der undervejs, navnlig i 5—6.000 m høje pas, fornyedes med yakokser og får. Efter et halvt års forløb nåedes Shigatse ved Bramaputra, hvor Hedin modtoges med velvilje af den hellige Taschi Lama. Herfra gik rejsen igennem delvis ukendte, vilde bjergegne nord for Himalaya og Bramaputra, hvor Hedin i to år, ofte forklædt, oplevede mange eventyr og tit havde besværligheder med de tibetanske myndigheder. Som hovedresultat af denne rejse fastslog Hedin for den geografiske verden et nyt navn for bjergene nord for Bramaputra, nemlig Transhimalaya. Han berejste her to hidtil ukendte provinser i Tibet, berejste Indus kilder samt de øverste kilder for Sutlej og Bramaputra. Efter et besøg i Indien rejste Hedin fra Bombay hjem over Japan og Sibirien og ankom til Stockholm den 17. januar 1909, hvor han modtoges med store æresbevisninger.

Hædersbevisninger 
Hedin rejste altid som europæer, og på disse rejser har der aldrig været udgydt blod. Efter sine rejser holdt Hedin altid sine foredrag i de geografiske selskaber og andetsteds i udlandet og blev genstand for store udmærkelser. Efter sin rejse 1899—1902 adledes han af den svenske konge, og i Sverige som i udlandet har han modtaget talrige hædersbevisninger i skikkelse af høje ordensdekorationer, geografiske selskabers guldmedaljer m. m.

 Kommandør med storkorset af Nordstjerneordenen
 Kommandør af første klasse af Nordstjerneordenen med brillanter (16. januar 1909)
 Ridder af Nordstjerneordenen med brillanter
 Ridder af Vasaorden
 Ridder af Johannitterordenen i Sverige (efter 1920 i og med ordensoprettelse i Sverige for den preussiske Johanniterorden)
 Storkors af Bulgarske Civilfortjenesteorden
 Storkors af Finlands Hvide Rose orden
 Japanske Hellige skats orden af første klasse
 Kinesiske Jadeorden af første klasse med brillanter
 Persiske Løve- og solorden af første klasse
 Storkors af Tyske ørns orden
 Storkors af Østrig-Ungarske Franz Josephsorden
 Kommandør af første grad af Dannebrogsordenen
 Storofficer af italienske Kronorden
 Ridder af anden klasse af preussiske Kronorden med kraschan
 Kommandør af britiske Indian Empire-orden
 Ridder af anden klasse af russiske Sankt Annas orden
 Tyrkiske Meschidie-orden af fjerde klasse
 Emiratet Bokharas Bokharasorden af anden klasse.

Vitterhetsakademiens guldmedalj, 
guldmedalje fra geografiske og andre selskaber i London, Paris, Berlin, Tokio, New York, Philadelphia, Sankt Petersborg, Rom m. m.
Medlem af Vetenskapsakademien
Medlem af Krigsvetenskapsakademien
Medlem af Vetenskaps-Societeten i Uppsala
Medlem af Fysiografiska Sällskapet i Lund
Æresmedlem af Vetenskaps- och Vitterhetssamhället i Göteborg

Forfatterskab 
 Genom Persien, Mesopotamien och Kaukasien: reseminnen, 1887
 Genom Khorasan och Turkestan: minnen från en resa i Centralasien 1890 och 1891, 1892-93
 En färd genom Asien 1-2, 1898
 Asien - Tusen mil på okända vägar 1-2, 1903
 Öfver land till Indien 1-2
 Scientific results of a journey in Central Asia 1899-1902, 1-7, 1904-07
 Transhimalaya: upptäckter och äfventyr i Tibet 1-3, 1909-12
 Från pol till pol 1-2, 1911
 Fronten i väster, 1915
 Kriget mot Ryssland, 1915
 Ein Volk in Waffen : den deutschen Soldaten gewidmet, 1915
 Southern Tibet: discoveries in former times compared with my own researches in 1906-1908, 1-12, 1915-22
 Till Jerusalem, 1917
 En levnadsteckning, 1920
 Jehol - Kejsarstaden, 1931
 Erövringståg i Tibet, 1934
 Stora hästens flykt, 1935
 Tyskland - 60 år, 1939
 Chiang Kai-Shek: marskalk av Kina, 1939
 Mitt liv som upptäcktsresande, 1-4, 1930
 Det kämpande Tyskland (under medverkan av Sven Hedin), 1941
 History of the expedition in Asia 1927-1935, 1-4, 1943-45
 Utan uppdrag i Berlin, 1949
 Mina hundar i Asien, 1952

På dansk 
En færd gennem Asien; Nordisk forlag  1900

Gennem Asiens Æventyrlande; "Frem", Nordisk Forlag 1904

På internettet 
Sven Hedin: "Om Baku och Apscheronska halfön" (Ymer 1882, s. 337-350)'' 
Sven Hedin: "En resa från Teheran till Kaschgar" (Svensk Tidskrift 1891; s. 163-184) 
Sven Hedin: "Några ord om min resa genom Asien" (Ord och Bild 1897, s. 421-432)'' 
Sven Hedin: "En färd genom Asien" (Ymer 1898, s. 97-125)'' 
Sven Hedin: "Resa genom Centralasien" (Ymer 1903, s. 5-48)'' 
Sven Hedin: "De vetenskapliga resultaten af min sista resa" (Ymer 1904, s. 237-258)''

Eksterne henvisninger 
 

Salmonsens Konversationsleksikon, 2. udgave, bind XI, s. 110-111; opslag: "Hedin, Sven Anders af"
Nordisk Familjebok, bind 11, sp. 200-206; opslag Hedin, Sven Anders 
Nordisk Familjebok, bind 36, sp. 313-314; opslag Hedin, Sven A. 

Opdagelsesrejsende fra Sverige
Adel fra Sverige
Modtagere af Vegamedaljen
Medlemmer af Svenska Akademien
Kommandører af 1. grad af Dannebrog
Svenskere i 1800-tallet
Svenskere i 1900-tallet
Æresdoktorer ved University of Cambridge